《次韵志宏秋晓见示古风二首 其二》
宋代·李纲

苦热喜新凉，萧萧响黄苇。雨馀山吐辉，沙没溪涨水。

天高气澄明，太清无秽滓。泠然欲御风，一访赤城子。

笑读香霞篇，时餐金蛾蕊。逝将游蓬瀛，弱水三万里。

咄嗟无羽翰，相望徒劳耳。不如且赋诗，蛇蚓动盈纸。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。